ข้อใดไม่ใช่เหตุผลที่ทนายความมืออาชีพจะต้องเก็บค่าใช้จ่ายในการให้คำปรึกษา
a. คำปรึกษาสามารถเอาไปใช้แก้ปัญหาและเกิดประโยชน์อย่างมาก

b. ทนายความจะทำงานโดยผูกพันอยู่กับปัญหาของคน

c. ต้องใช้เวลาในการตรวจสอบข้อเท็จจริง และค้นคว้าข้อกฎหมาย ก่อนให้คำปรึกษา

d. ทนายความมีความรับผิดชอบหากให้คำปรึกษาผิดพลาด
ข้อที่ถูกต้องคือ b.  เพราะเป็นประโยชน์ของการปรึกษาทนายความ เพราะทนายความจะทำงานโดยผูกพันอยู่กับปัญหาของคน และวิธีการแก้ไขปัญหา ป้องกันปัญหาที่เกิดขึ้นในชีวิตมนุษย์ ส่วนข้ออื่น ๆ เป็นเหตุผลที่ทนายความมืออาชีพจะต้องเก็บค่าใช้จ่ายในการให้คำปรึกษา

ทำไมทนายความมืออาชีพจะต้องเก็บค่าใช้จ่ายในการให้คำปรึกษา ด้วยเหตุผลทั้ง 5 ข้อดังต่อไปนี้

1.การให้คำปรึกษาฟรี เป็นการเอาเปรียบลูกค้าที่ว่าจ้าง
แน่นอนว่าทนายความมืออาชีพ ที่รับว่าความ ทำอาชีพทนายความเป็นอย่างเดียว ย่อมจะต้องมีภาระหน้าที่ในการดูแลคดีความต่างๆ เป็นจำนวนมาก ไม่ว่าจะเป็นการเตรียมคดี การขึ้นว่าความ การค้นคว้าข้อกฎหมาย และภาระความรับผิดชอบในการซักซ้อมเตรียมพยาน ฯลฯ ซึ่งภารกิจต่างๆ ในวิชาชีพของทนายความ มีเป็นจำนวนมาก และจะต้องให้ความสำคัญเป็นอันดับ 1 กับลูกความที่ชำระเงินว่าจ้างเ มอบหมายให้รับผิดชอบดูแลชีวิตและทรัพย์สิน เพื่อให้ผลงานออกมาดีที่สุด  การให้คำปรึกษากับลูกความท่านอื่น ถึงแม้จะใช้เวลาไม่นานอาจจะเพียง 10 นาที 20 นาที ก็ถือว่าเป็นการกินเวลา เป็นการเสียสมาธิ เสียสละเวลา ที่จะต้องใช้สำหรับการดูแลลูกความคนอื่น ให้ความปรึกษากับลูกความคนอื่นที่ตกลงว่าจ้าง ดังนั้นทนายความมืออาชีพจึงไม่รับให้คำปรึกษาฟรี เพราะถือว่าเป็นการเบียดเบียนเวลา เป็นการเอาเปรียบลูกค้าท่านอื่นที่ตกลงว่าจ้าง ยินยอมสละเวลา ทุ่มเทการทำงานให้กับลูกค้าที่ว่าจ้าง เพื่อให้งานออกมาดีที่สุดจะดีเสียกว่าการสละเวลา รวมทั้งสมอง ความคิด เพื่อให้คำปรึกษากับคนอื่นๆ ที่ไม่ได้เป็นลูกค้าที่ว่าจ้าง

2.ทนายความมีความรับผิดชอบหากให้คำปรึกษาผิดพลาด 
ในการให้คำปรึกษาของทนายความ หากให้คำปรึกษาหรือคำแนะนำที่ผิดพลาด ปรับข้อเท็จจริงและข้อกฎหมายที่คาดเคลื่อน แนะนำให้ทำในสิ่งที่ผิดกฎหมาย หรือสิ่งที่ทำให้เกิดความเสียหาย ต่อมาเชื่อตามคำแนะนำ และปฏิบัติตามที่แนะนำ จนกระทั่งเกิดความเสียหายต่อตนเองหรือผู้อื่น หรืออาจจะถึงขั้นเป็นการกระทำที่เป็นการผิดกฎหมาย ทนายความเองมีความรับผิดและความรับผิดชอบที่เกิดขึ้นกับความเสียหายดังกล่าว ไม่ว่าจะเป็นความรับผิดทางแพ่งหรือทางอาญาแล้วแต่กรณี และทนายความซึ่งอาจจะถูกดำเนินคดีมรรยาททนายความได้อีกด้วย ดังนั้นแล้วคงจะเป็นการที่ไม่ยุติธรรมเลย หากจะต้องใช้ความระมัดระวัง ใช้ความรู้ความสามารถ ตรวจสอบข้อเท็จจริงและข้อกฎหมาย เพื่อให้คำปรึกษาฟรี แต่หากเกิดความเสียหาย หรือเกิดข้อผิดพลาด จะต้องเป็นคนรับผิดชอบ โดยที่ไม่ได้รับค่าเสียเวลาหรือค่าตอบแทนใดๆ ดังนั้นทนายความมืออาชีพส่วนใหญ่จึงไม่ได้เลือกให้คำปรึกษาฟรีแต่อย่างใด 

3.ต้องใช้เวลาในการตรวจสอบข้อเท็จจริง และค้นคว้าข้อกฎหมาย ก่อนให้คำปรึกษา 
เพื่อไม่ให้เกิดความผิดพลาดและเพื่อให้คำปรึกษาที่ดีที่สุด ทนายความจะต้องใช้เวลาเป็นอย่างมากในการให้คำปรึกษา ไม่ว่าจะเป็นการรวบรวมข้อเท็จจริงด้วยการสอบข้อเท็จจริง จากการตรวจสอบพยานเอกสารพยานวัตถุ และคำคู่ความเอกสารทางกฎหมายต่างๆ เพื่อให้เกิดความเข้าใจในปัญหาและวิธีการแก้ไขปัญหา นอกจากนี้จะต้องค้นคว้าข้อกฎหมาย ศึกษาแนวคำพิพากษาศาลฎีกา ทฤษฎีทางกฎหมาย เพื่อประกอบการให้คำปรึกษาในกรณีที่ข้อกฎหมายมีความซับซ้อน ซึ่งเวลาถือว่าเป็นทรัพยากรที่มีค่าที่สุดสำหรับมนุษย์ เป็นสิ่งที่ไม่อาจประเมินค่าได้แล้วไม่สามารถหวนกลับคืนได้ ก่อนให้คำปรึกษา จะต้องเสียเวลาไปเป็นจำนวนมาก ซึ่งเวลาดังกล่าวสามารถเอาไปใช้ให้เกิดประโยชน์อย่างอื่นได้ ดังนั้นทนายความมืออาชีพ จึงเลือกไม่ให้คำปรึกษาฟรี เพื่อประหยัดเวลาเอาไปใช้กับสิ่งที่เป็นประโยชน์อย่างอื่นมากกว่า

4.ใช้เวลาทุ่มเทศึกษากฎหมาย และเก็บประสบการณ์มานานกว่าจะให้คำปรึกษาได้ 
มีคำกล่าวอยู่ว่า  “งานที่คุณเห็นว่าผมทำเสร็จได้ใน 5 นาที ก็เป็นเพราะใช้เวลา 10 ปี ในการเรียนรู้และฝึกฝน ดังนั้นจึงอย่าประเมินคุณค่างานต่ำ “ คำกล่าวนี้ใช้ได้เป็นอย่างดี เกี่ยวกับการให้คำปรึกษาของทนายความ  หลายๆ คนไม่เห็นคุณค่าในการให้คำปรึกษาของทนายความ และเห็นว่าตนเองไม่ควรจะจ่ายเงินเพื่อเป็นค่าปรึกษาทนายความ เพราะทนายความเพียงใช้เวลา 10 นาที ในการให้คำปรึกษา หรือเพียงแต่พิมพ์ตอบคำถามใน Line หรืออีเมล์เพียงไม่กี่คำ ในการให้คำปรึกษาเท่านั้น ดูแล้วไม่เห็นจะเหนื่อยอะไร ทำไมถึงจะต้องเก็บค่าใช้จ่าย แต่ความจริงแล้วก่อนที่จะให้คำปรึกษาได้อย่างถูกต้อง ให้คำแนะนำหาทางออกที่ดีที่สุดได้นั้น ต้องผ่านกระบวนการศึกษากฎหมายทั้งในระดับมหาวิทยาลัย การอบรมของสภาทนายความ รวมทั้งการศึกษากฎหมายในระดับที่สูงกว่านั้น ยิ่งไปกว่านั้นต่อให้จบการศึกษากฎหมาย จบเนติบัณฑิต สอบผ่านใบอนุญาตทนายความ ส่วนใหญ่แล้วก็ยังไม่สามารถให้คำปรึกษากฎหมายที่ดีได้ เพราะเป็นการเรียนรู้แต่เพียงทฤษฎีเท่านั้น ยังไม่สามารถนำมาใช้ในทางปฏิบัติได้ ทนายความมืออาชีพที่จะให้คำปรึกษาได้ดี ต้องผ่านประสบการณ์สนามการทำงาน ผ่านการแก้ไขปัญหาให้กับลูกความ ฝึกและเก็บประสบการณ์คดีความ ลองผิดลองถูก และใช้เวลาไม่ต่ำกว่า 5 ปี  โดยจะต้องผ่านการว่าความแบบจริงจัง การแก้ไขปัญหาให้ลูกความแบบจริงจัง เผชิญสถานการณ์ต่างๆ ฝึกหัดพบกับปัญหาและวิธีการแก้ไขปัญหา กว่าจะเข้าใจลึกซึ้งถึงแนวทางที่ถูกต้องในการให้คำปรึกษา และเมื่อเข้าใจระบบการทำงาน เข้าใจกระบวนการศาล และผ่านปัญหามาอย่างพอสมควรแล้ว ถึงจะเชี่ยวชาญและสามารถให้คำปรึกษาที่ถูกต้องและสามารถแก้ไขปัญหาให้ได้ ดังนั้นแล้วกว่าจะให้คำปรึกษาได้ จะต้องเสียเวลา เสียความทุ่มเทในการทำงาน เก็บประสบการณ์มาเป็นเวลานานกว่าที่จะให้คำปรึกษาที่ถูกต้องได้ สิ่งดังกล่าวไม่ใช่เป็นสิ่งที่ได้มาฟรีๆ ดังนั้นจึงเป็นการเหมาะสมที่จะเก็บค่าใช้จ่ายในการให้คำปรึกษา

5.คำปรึกษาสามารถเอาไปใช้แก้ปัญหาและเกิดประโยชน์เป็นอย่างมาก
การให้คำปรึกษากฎหมายของทนายความนั้น มันจะแก้ไขและป้องกันปัญหาที่เกิดขึ้นได้เป็นอย่างดี อาจจะทำให้ลดความเสี่ยงที่จะเกิดปัญหา ที่จะต้องสูญเสียทรัพย์สิน ถูกจำคุก ความเสี่ยงอันตรายอื่น อาจจะทำให้ได้ทรัพย์สินมาเป็นจำนวนมาก ทำให้แก้ไขปัญหาที่ไม่อาจจะแก้ได้ ทำให้ไม่ต้องมีปัญหามีคดีความเกิดขึ้นภายหลัง หรือทำให้คดีความจบหรือเสร็จสิ้นไปโดยเร็วโดยที่ไม่ต้องไปขึ้นศาล ดังนั้นแล้วย่อมเป็นการสมเหตุสมผล ที่จะเรียกเก็บค่าใช้จ่ายเป็นจำนวนไม่มากนัก มาแลกกับผลประโยชน์ที่จะได้รับ
วิชาว่าความและทนายความ คำฟ้อง คำให้การและคำร้องขอ มรรยาททนายความ